АҞӘА, абҵара 6 – Sputnik. Аԥсны ахада Рауль Ҳаџьымба Аҳәынҭқарратә еилакқәа ԥшьбеи министрраки рнапхгаҩцәа рзы абҵара 6 рзы аусԥҟақәа инапы рыҵаиҩит.
Аԥсны Арккара аминистрс дҟаҵоуп Адгәыр Какоба, Астандартқәеи ахархәаратәи атехникатәи хылаԥшрази аилак ахантәаҩыс – Гарри Саманба, Аҳәынҭқарратә мазара анапхгараҭареи ахатәтәреи рзы аилак ахантәаҩыс – Вахтанг Ԥиԥиа, Аҳәынҭқарратә бызшәатә политиказы аҳәынҭеилакы ахантәаҩыс – Баҭал Хагәышь, Астатистиказы аҳәынҭеилакы аиҳабыс – Кама Гогьиаԥҳа.
Уаанӡа Аԥсны Аҳәынҭқарра ахада Рауль Ҳаџьымба министррақәаки ҳәынҭеилакқәаки рнапхгаҩцәа раҭаразы аусԥҟақәа инапы рыҵаиҩхьан.
Убас, жьҭаарамза 31 рзы Аԥсны Аҳәынҭқарра Ахада Рауль Ҳаџьымба Аԥсны Аҳәынҭқарра Акультура аминистр Ельвира Арсалиаԥҳа лзы Аусԥҟа инапы аҵаиҩит. Аԥсны Аҳәынҭқарра Агәабзиарахьчареи асоциалтә еиқәыршәареи рминистрс дҟаҵоуп Ҭамаз Ҵахнакьиа. Аԥсны Аҳәынҭқарра Адемографиеи арепатриациеи рминистрс даҭоуп Беслан Дбар.
Аԥыза-министр ихаҭыԥуаҩыси Афинансқәа рминистрси дҟаҵоуп Џьансыхә Нанба. Ареспублика ашәахтәқәеи аизгақәеи рминистрс – Даур Кәырмазиа.
Акурортқәеи атуризми рзы аҳәынҭеилакы ахада – Авҭондил Гарцкьиа. Ареспублика ақыҭанхамҩазы аҳәынҭеилакы ахадас – Амиран Какалиа.
Аԥсны Аҭагылазаашьа ҷыдақәа рминистрс – Лев Кәыҵниа.
Уаанӡа атәыла ахада Рауль Ҳаџьымба Аԥсны аԥыза-министрс Бганба Валери иҟаҵараз аусԥҟа инапы аҵаиҩхьан, аԥыза-министр актәи ихаҭыԥуаҩыс деиҭеит Даур Аршба.
Аԥсны Атәылахьчара аминистрс ихьӡ ҳәоуп Мираб Кьышьмариа. Аԥсны Аҩнуҵҟатәи аусқәа рминистрс дҟаҵоуп Гарри Аршба, Адәныҟатәи аусқәа рминистрс - Даур Ақаҩба. Аҳәынҭқарратә ҳазалхратә еилакы ахантәаҩыс ихьӡ ҳәоуп Гурам Инаԥшьба. Аҟәа ақалақь ахада инапынҵақәа наигӡоит Кан Кәарҷиа.
Иара убас шәаԥхьар ҟалоит: